- 1 Timotius
- <
- 1
- >

1 Timotius
Horok Lirna La'an
Paulus aku horok eni laa Timotius, mo'oni ida ma na'ikaka makun man lernohiyedi Paulus laliwewer noho-noho raderre radaul Yesus Lirna Wawa'an eni (HN. 16:3; 17:14-15; 18:5; 19:22; 20:1-6). Lere Paulus hi'i horok eni, Timotius minle kota Epesus, la Paulus minle Makedonia. Paulus nauroin lo'o nalo'ol mene lernala leken laa kota Epesus, de an hi'i horok eni aku laa Timotius (3:14-15). Lolo horok eni, an hopon Timotius howok Makromod Yesus Nin honowok lolo Epesus (1:3, 18). An hopon kawala ri yon rodi wanakuku ma ka namlolo (1:3-11; 4:1-6). Lolo Epesus ri aile man wakuku ri ha ma na'okul Yesus Lirna Wawa'an eni. Hir wakuku Makromod Lalap Nin keneri hono'ok lirna, maa kar loikaru Lirna onne nin panaeku ma namlolo (1:7-8). Hir wakuku ri: yon ho, la yon ra'an hanana'an heruwali ono luli (4:1-5). Paulus hopon Timotius na'okul rira wanakuku onne.
Onne horu, Paulus wakuku Timotius leke kakar honowok lolo kerei wawa'an. An kakar panaeku naise: hi'i lir napanak (2:1-16), kerei nin man howok nair rir morimori (3:1-13), la rodi kalla man wa'an tolle maeke walwalum ma na'alehe haida-haida (5:3-16). Onne horu, Paulus nou ai leke nin hini'i wenewhe lernohi wanakuku ma namlolo (6:2b-21).
Horok Ihin
1. Paulus nala wanakunu lirna man hari horok (1:1-2).
2. Paulus hopon Timotius kawala ri ma nodi wanakuku ma ka namlolo (1:3-20).
3. An konohi ai inhawa hini'i wenewhe man wa'an ri man lernohi Yesus Nin wanakuku wanayo'o hi'ie (2:1-3:16).
4. An hopon Timotius na'okul wanakuku ma ka namlolo (4:1-16).
5. An wakuku Timotius leke ai nauroin kerei raramne rir honoli man wa'an (5:1-6:2a).
6. Ai na'ori honorok Timotius leke nin hini'i wenewhe lernohi wanakuku ma namlolo (6:2b-21a).
7. Paulus nala wanakunu man horu (6:21b).
1
Paulus nala nin hiyene arore
1 Horok eni nano ya'u, Paulus. Ya amwali hophopon ma nodi Kristus Yesus Lirna Wawa'an eni ono Makromod Lalap noro Yesus hopon ya'u hi'i heheni. Makromod Lalap penia huri we'er ika nano dohohala nin molollo, la Makromod Yesus Kristus namwali iknik ya'ar.
2 Ya'u aku horok eni ki o, Timotius. O maise ya an'u mememen ono ik akin naili'il Makromod Yesus Kristus wewerre.
Ya apanak na'amoli ik Amad Makromod Lalap noro ik Makromod Yesus Kristus rala rere'e haharu, ampun, noro wawa'an rara'e ki o.
Kawala ri ma nala wanakuku ma ka namlolo
3 O'irahahe, lere ya amhara Epesus laa Makedonia, ya apanak o mamkene lolo Epesus leke kawala ri wokelu wo'akka ma nodi wanakuku ma ka namlolo. Lere eni ya apanak wali'ur om min lolo onne leke nou hi yon wakuku panaeku onne me'e. 4 Hopon hi, “Yono derne rakani koirwakar ma ka namlolo, la yon loiwuku opo rara kanakarne ma kan horu!” Ha onne lo'o hi'i ri, ida ma nasesi noro ida mamani. Koirwakar noro opo rara onne kan paku hi'i ri akin namkene naili'il Yesus la lernohi Makromod Lalap Nin honorok panaeku. 5 Ainu'u panaeku ya ala konomdere onne, leke hi'i ri ma akin naili'il Yesus eni, ida ma naramyaka ida, leke rira raramyaka onne namhara nano akin man mou, nano honorok aki man hi'i ha ma namlolo mamani, la nano aki ma namkene lernohi Yesus mehe. 6 Ri heruwali kar lernohi kalla ma namlolo onne me'e, maa hi radiyauredi sesi ara noro panaeku ma kan min haida mamani. 7 Hi raram nodi ramwali meser man wakuku Makromod Lalap Nin keneri hono'ok. Hir pene'ek hir nair wanakuku man ma'aruru rodi ra'amou keneri hono'ok onne, maa hi me'ene ka rauroin keneri hono'ok onne nin panaeku ma na'ono.
8 Ik kauroin kokkoo nahenia keneri hono'ok onne wa'an, horo ik hi'i wewhe lernohi Makromod Lalap Nin panaeku ma namlolo. 9 Yon hamlinu nahenia keneri hono'ok onne nina panaeku ma namlolo, de ka rala leke hukum ri man mori wawa'an, maa rala leke hukum ri man larlewen la ma na'okul keneri hono'ok onneni. Ri onne naise: man hi'i doho-hala, ma ka na'uli nasa'a Makromod Lalap, manina agame kaale, man hadwei hadwokor ha man moumou dewdewe, ma nesne nina ri leleher, ma nesne ri mormori wali, 10 la ri man hailai, mo'oni ma na'aromseri noro nin mo'oni wali, maeke noro nin maeke wali, man kele ri mormori leke ra'olu, ma napoho, man larlewenedi rira hopo, la inhoi-inhoi ikar man hi'i panaeku kan lernohi wanakuku ma namlolo. 11 Wanakuku ma namlolo onneni aiyedi lolo Makromod Lalap Lirna Wawa'an man ma'aruru eni me'e. Makromod Lalap Ma Narehi Ma Nalewen, man ik ka'u'uli kasasa'e, nala Lirna Wawa'an onne maya'u leke ya aderre adaulle.
Paulus napanak trimkasi ono an kokala Makromod Lalap Nina rere'e haharu
12 Ya apanak trimkasi ik Makromod Yesus Kristus ono Ai naledi ruri pe'el maya'u odi ilitolle Nin honowok, la Ai nauroin ya amkene howok honowok onneni, 13 kade nonolu ya a'ihoru a'idaruwedi Ai me'e. Ya'u hi'i sus la hi'i apipinha Nin ri haenhi, maa Makromod Lalap kukuledi Nin aki man wa'an de nala ampun ya'u, ono lere onne ya akin ka naili'il Yesus makun, de ka auroin inhawe man ya'u hihi'ie. 14 Kade ainu'u dohohala nammori, maa ik Makromod nala Nin rere'e haharu maya'u narehi. Ya adinu'ul akinaliyedi noro Makromod Yesus me'e, de An hi'i ya akin namkene lernohi Ai la hi'i ya'u aramyaka ri haenhi.
15 Wanakunu eniyeni ma na'ono la ma namlole, de ik derne kakani! Makromod Yesus Kristus mai noho wawan eni leke huri we'er man hi'i dohohala nano dohohala nin molollo. Enla ya'u eni man hi'i dohohala narehi. 16 Onne penia Makromod Lalap nala ampun ya'u, leke Makromod Yesus Kristus naira'u amwali tanadida lolo ri na'akeme, leke hi rauroin nahenia Ai kan pelek na'ahan ri man hi'i dohohala narehi. An hi'i heheni leke lo'o ri namehin po'on hi'ihehewi Ai nodi nala ya'u, hi akin naili'il Ai la kokala or'ori dardari ma kan horu eni. 17 Na'amolia ik horhawe la ka'uli kasa'a Makromod Lalap mamani. Ai penia namwali Rai laa ewi-ewi, Ai onne kan maki, rin kan do'on Ai, la Ai mehe namwali Makromod Lalap man mori laa ewi-ewi. Amin!
Timotius nin honowok nair
18 Ya an'u, Timotius! Makaniyala ainu'u nounaku ida woro'o. Yon hamlinu nabi-nabi rir nounaku man om kokaledi lere hi ra'alap mi akim lolo kerei raram nonolu eni. Horhorok nounaku onne leke o mamkene howok Makromod Nin honowok, la mamkene ma'okul ri ma nala wanakuku ma ka namlolo naise ma nasala ke'urauk ramkene rakpali rir arwali. 19 Madiyaka o memen leke o akim namkene naili'il Yesus la modi honorok aki man mou hi'i ha ma namlolo mamani.
Ri heruwali kar ne'en honorok akinhe de kar hi'i ha man mou, penia hi'i hi akin ka namkene naili'il Yesus me'e. 20 Ri woro'o, Himeneus noro Aleksander, hi akin ka namkene naili'il Yesus me'e, de ya'u hukum hi hurile Hayakyak Makromon nin molollo, leke hir wakuku yon ra'ihoru ra'idaru Makromod Lalap rodi wanakuku ma ka namlolo.

- 1 Timotius
- <
- 1
- >

© 2008 WBT